INĊIDENT TRAĠIKU Inċident traġiku seħħ kmieni din il-ġimgħa qrib il-Walt Disney World Resort f'Orlando Florida hekk kif tifel ta' sentejn tilef ħajtu meta kien imkaxkar taħt l-ilma minn alligatur. Id-diżgrazzja seħħet nhar it-Tlieta li għadda meta t-tifel, Lane Graves, mar jilgħab qrib l-ilma tas-Seven Seas Lagoon waqt li l-ġenituri tiegħu kienu qegħdin ftit distanza 'l bogħod. Hawnhekk, it-tifel kien maħtuf minn alligatur li beda jniżżlu fl-ilma. Missier it-tifel qabeż fuq l-alligatur u beda jipprova jiftaħlu ħalqu, però dan kien kollu għalxejn. L-istess raġel qabeż fl-ilma biex jipprova jsib lit-tifel tiegħu imma anke dan l-attentat kien inutli. Il-ġisem mingħajr ħajja tat-tifel instab l-għada f'qiegħ l-ilma. LEST LI JAĦDEM MAGĦHA Nhar il-Ħamis li għadda Bernie Sanders reġa' saħaq li huwa determinat li jaħdem ma' Hillary Clinton biex iżomm lil Donald Trump milli jsir il-president tal-Istati Uniti. Nhar it-Tlieta li għadda, il-kampanja għan-nomina Demokratika ntemmet permezz tal-votazzjoni fil-primarja f'Washington DC. Minkejja li Sanders ħareġ tellief minn din it-tellieqa, huwa esprima d-determinazzjoni tiegħu li jibqa' attiv sal-konvenzjoni Demokratika bl-għan li jressaq l-aġenda politika tal-partit tiegħu aktar lejn ix-xellug milli kienet s'issa. Fost il-prijoritajiet ta' Sanders hemm l-introduzzjoni fuq livell federali tal-paga minima ta' $15-il dollaru fis-siegħa, aktar ugwaljanza fil-paga għan-nisa, il-projbizzjoni ta' bejgħ u distribuzzjoni tal-armi tal-assalt u l-imblokk tal-ftehim kummerċjali magħruf bħala t-Trans-Pacific Partnership. ATTAKK XOKKANTI Jo Cox, membru Laburista tal-House of Commons, mietet b'konsegwenza ta' diversi tiri b'arma tan-nar kif ukoll daqqiet ta' sikkina. Cox, li kellha 41 sena, kienet fi triqitha lejn laqgħa li fiha kienet se tiltaqa' mal-kostitwenti tagħha f'Birstall qrib Leeds. Ir-raġel ta' 52 sena li wettaq dan l-attakk kien arrestat ftit tal-ħin wara. Il-motivazzjoni wara l-aggressjoni mhix ikkonfermata, però kien hemm rapporti li r-raġel għajjat messaġġi patrijottiċi waqt l-attakk. Dan probabbilment sar b'referenza għall-kampanja referendarja li għaddejja bħalissa fir-Renju Unit hekk kif Cox kienet waħda mill-figuri politiċi li appellat favur is-sħubija fl-Unjoni Ewropea. B'konsegwenza ta' dan l-attakk, il-kampanja referendarja inkwistjoni ġiet sospiża. JIRTIRAW L-APPLIKAZZJONI Nhar l-Erbgħa li għadda l-Parlament Żvizzeru vvota favur mozzjoni biex il-pajjiż jirtira l-applikazzjoni tiegħu biex isir Stat Membru tal-Unjoni Ewropea. L-applikazzjoni kienet ilha attiva mill-1992. Madankollu, in-negozjati tilfu ħafna mill-momentu tagħhom lejn l-aħħar tal-istess sena meta l-poplu Żvizzeru vvota kontra d-dħul ta' pajjiżu fil-European Economic Area; sħubija li kellha tkun il-prekursur għad-dħul fl-Unjoni. Wara dan ir-referendu il-kwistjoni tas-sħubija tpoġġiet fuq l-ixkaffa tant li meta tressqet il-mozzjoni li ġiet approvata din il-ġimgħa kien hemm membri parlamentari li sostnew li ma kienx hemm bżonn li l-Parlament jinħela f'wisq dibattiti dwarha. Fil-fatt, il-mozzjoni għaddiet fi żmien qasir b'vot qawwi favuriha. BIDLA FIL-PJANIJIET Il-membri tan-NATO qabblu li jżommu l-bażijiet militari li għandhom bħalissa fl-Afganistan attivi. Il-motivazzjoni wara din id-deċiżjoni ħarġet b'mod ċar mill-kummenti tas-Segretarju tal-Istat għad-Difiża tar-Renju Unit Michael Fallon li sostna li jkun żball li n-NATO tnaqqas l-operazzjonijiet militari tagħha fl-Afganistan f'dan l-istadju. Sa madwar sentejn ilu bosta gvernijiet dehru determinati li jirtiraw kważi għalkollox minn dan il-pajjiż. Però, żieda fl-operazzjonijiet terroristiċi u militari tat-Talibani ġiegħlu lil ħafna stati jbiddlu l-istrateġija tagħhom. Fost dawn hemm l-Istati Uniti, li kellha tnaqqas il-preżenza militari tagħha fil-pajjiż minn 9,800 għal 5,500 suldat. Madankollu, riċentament is-Segretarju għad-Difiża Amerikan Ash Carter ma eskludiex li jkun hemm bidla fil-pjanijiet. VOT TA' SFIDUĊJA Il-Prim Ministru tal-Kroazja Tihomir Oreskovic tilef vot ta' fiduċja ħames xhur biss wara li ngħata l-kariga. Oreskovic, li m'għandu affiljazzjoni ma' ebda partit, kien intgħażel f'Diċembru li għadda biex imexxi koalizzjoni taċ-Ċentru Lemin. Madankollu, il-partit prinċipali li kien tah il-fiduċja, l-HDZ, riċentement kellu diversi kuntrasti miegħu. Fost il-kwistjonijiet li kellu Oreskovic kien hemm dik ma' Tomislav Karamarko, il-kap tal-HDZ illi kien qed ikopri l-kariga ta' deputat prim ministru, fejn dan tal-ewwel ippressah biex jirriżenja fuq akkuża ta' konflitt ta' interess. Karamarko eventwalment irriżenja mill-kariga, però wara dawwar lill-HDZ kontra Oreskovic biex anke dan tilef il-kariga. L-HDZ issa qiegħed ifittex li jgħaqqad koalizzjoni ġdida.